O fostă judecătoare din România a murit subit, la doar 54 de ani.
Judecătoarea Mirela Anton ieșise la pensie în decembrie 2022. Femeia a murit după ce a căzut pe scări, în propria casă, conform Ziarul de Iași.
"Nu era bolnavă. A fost pur şi simplu un accident. Din câte am înţeles, a căzut pe scări în casă. A mai apucat să-şi sune soţul, dar într-un sfert de oră s-a terminat", a spus o fostă colegă a magistratei.
Înmormântarea va avea loc sâmbătă.
Soțul fostei judecătoare, Mihai Anton, este medic la Spitalul de Copii "Sfânta Maria" Iași.
Consiliul Superior al Magistraturii a transmis un mesaj de condoleanțe familiei judecătoarei.
"Consiliul Superior al Magistraturii îşi exprimă profundul regret pentru încetarea din viaţă a doamnei Mirela Anton, fost judecător în cadrul Tribunalului Iaşi, şi transmite sincere condoleanţe familiei îndoliate.
Dumnezeu să o odihnească!".